L-Awditur Ġenerali Anthony C. Mifsud ippreżenta lill-iSpeaker tal-Kamra tar-Rappreżentanti Anġlu Farrugia, ir-Rapport Annwali tal-Awditjar tal-Kontijiet Pubbliċi gћas-sena finanzjarja li għalqet fil-31 ta’ Dicembru 2012. Dan ir-Rapport estensiv jikkonsisti f’23 rapport fuq l-operat ta’ diversi dipartimenti u entitajiet governattivi, u jinkludi wkoll analiżi tar-Rapport Finanzjarju 2012.  Ir-Rapport, li ser jitqiegħed fuq il-Mejda tal-Kamra mill-iSpeaker waqt is-Seduta Parlamentari tal-lejla, jinkludi wkoll rapport dettaljat dwar l-awditjar tal-Kunsilli Lokali kollha, kif ukoll dawk Reġjonali,  f’Malta u Għawdex. L-iSpeaker esprima l-apprezzament tiegħu għax-xogħol utli li jsir kull sena mill-istaff tal-Uffiċċju Nazzjonali tal-Verifika li jilħaq il-qofol tiegħu bil-pubblikazzjoni ta’ dan ir-rapport annwali.  Huwa faħħar il-professjonalità u l-oġġettività konsistentament murija mill-istaff ta’dan l-uffiċċju bil-għan li jiġi assigurat li r-riżorsi pubbliċi dejjem jintużaw bl-aħjar mod possibbli u skont ir-regolamenti u liġijiet finanzjarji eżistenti. Preżenti kien hemm ukoll l-Iskrivan tal-Kamra Ray Scicluna kif ukoll id-Deputat Awditur Ġenerali Charles Deguara. Wara li l-Ispeaker poġġa fuq il-mejda kopja tar-rapport, l-Uffiċċju tal-Awditur ħareġ stqarrija twila li telenka dak li sab fl-investigazzjonijiet tiegħu. Wara analiżi dettaljata tar-Rapport Finanzjarju 2012, l-Uffiċċju Nazzjonali tal-Verifika (NAO) nnota li: Ittri ta’ rassigurazzjoni u garanziji bankarji laħqu l-€1,242 miljun (kontra l-€1,142 miljun fl-2011).  Dawn jikkonstitwixxu f’obbligazzjonijiet li jistgħu jinqalgħu lill-Gvern; u f’dak li għandu x’jaqsam ma’ nfiq, reġa’ ġie rapurtat eċċess sostanzjali f’ċertu oqsma, meta mqabbla ma’ dak li kien stmat għall-2012. Sa nofs Ottubru 2013, meta ġie konkluż dan ir-rapport, żewġ Kunsilli Lokali u Kumitat Reġjonali kienu għadhom ma ssottomettewx l- audited Financial Statements lil dan l-Uffiċċju. L- Audit Reports u l- Management Letters preparati mill-Awdituri tal-Gvern Lokali żvelaw għadd ta’ nuqqasijiet li kienu diġà ġew irrapurtati fis-snin preċedenti.  Kien innutat ukoll li: għat‑tielet sena konsekuttiva, l-Awditur ma setax jesprimi l‑opinjoni ta’ verifika tiegħu dwar il‑ Financial Statements ta’ Kunsill Lokali partikolari, minħabba diversi nuqqasijiet materjali li ltaqa’ magħhom; Kontrolli interni f’diversi oqsma fl-Awtorità Maltija tat-Turiżmu kienu dgħajfa jew ineżistenti.  Verifika ta’ salarji fuq kampjun ta’ klassijiet differenti ta’ impjegati tal-Awtorità żvelat li l-uffiċjali li jaħdmu fl-Uffiċċju Prinċipali ma kinux dejjem jirreġistraw l-attendenza tagħhom permezz tal-apparat elettroniku li hemm fil-binja, b’konsegwenza li l-attendenza u pagamenti ta’ sahra ma setgħux jiġu verifikati.  Ġie nnutat ukoll li l-attendenza manwali miżmuma f’ċerti Tourist Information Offices ma kinitx kompluta u mhux affidabbli.  Diversi nuqqasijiet oħra, fosthom kontroll baġitarju dgħajjef fuq sahra, kif ukoll varjazzjonijiet fil-ħlas tal-paga bażika, ġew żvelati wkoll waqt din il-verifika. L-akkwist ta’ servizzi mill-Awtorità tat-Turiżmu, mill-Awtorità tad-Djar, mill- Malta Enterprise u mid-Direttorat tat-Trasport fuq l-Art fi ħdan Transport Malta , ma kienx dejjem f’konformità mar-regolamenti applikabbli.  F’ċerti każi, dawn l-akkwisti saru direttament mis-suq, mingħajr sejħa għall-offerti jew kwotazzjonijiet, kif ukoll mingħajr l-approvazzjoni mill-Ministeru tal-Finanzi, l-Ekonomija u Investiment. Id-dħul iġġenerat mill-Awtorità tal-Mediċina ma’ setax jiġi konfermat minħabba li s-sistema tal-informatika ma kinitx adegwata.  Matul il-verifika ġew ukoll innotati xi nuqqasijiet, kemm fil-kontrolli interni tal-Awtorità, kif ukoll oħrajn relatati mal-kuntratti tal-impjieg. Verifika tal-ispejjeż minfuqa mill-Ministeru tar-Riżorsi u Affarijiet Rurali, fuq xogħlijiet ta’ tisbiħ f’lokalijiet turistiċi ewlenin, żvelat nuqqas ta’ pjanar, minħabba li l-maġġoranza tal-proġetti kapitali kellhom diversi tibdiliet, kif ukoll xogħol addizzjonali wara li ħarġet is-sejħa għall-offerti u ġiet aġġudikata.  Barra minn hekk, dan kien ifisser varjanzi kbar mill-ammont stipulat fis-sejħa għall-offerti, li tindika nuqqas ta’ trasparenza u kompetizzjoni ġusta. Il-Ministeru tal-Edukazzjoni u l-Impjiegi m’għandux sistema affidabbli fis-seħħ biex jirrikonċilja r-rifużjonijiet attwali tal-istipendji tal-istudenti, imħallsa żejda, kontra dak li attwalment ġie depożitat fil-Bank Ċentrali ta’ Malta.  Ta’ tħassib kbir kien in-nuqqas ta’ kontrolli interni li kienu dgħajfa jew nieqsa kompletament.  In-nuqqasijiet ewlenin kienu jinkludu rifużjonijiet mhux depożitati fil-Bank, kotba tal-irċevuti nieqsa u rċevuti maħruġa mhux uffiċjali. In-nuqqas ta’ informazzjoni provduta lil dan l-Uffiċċju minn G.F. Abela Junior College illimitat l-iskop tal-eżerċizzju ta’ verifika.  Il-proċess ġie mtellef ukoll mill-fatt li talbiet li saru, ġew imwieġba tard.  Barra minn hekk, nuqqasijiet ġew innotati fix-xiri magħmul minn staff akkademiku mill-Fond tar-Riżorsi Akkademiċi, anke fil-mod kif dawn l-ispejjeż ġew irrapportati.  Approvazzjoni formali għal sahra maħduma kienet mitluba b’mod retrospettiv.  L-ebda rekords ta’ inventarju tal-Kulleġġ ma ġew provduti għal fini tal-eżerċizzju ta’ verifika. Pagamenti żejda, xi wħud sostanzjali, saru minħabba prattiċi u proċeduri mhux adegwati fid-Dipartiment tas-Sigurtà Soċjali.  Hemm limitazzjonijiet ukoll biex dawn l-istess pagamenti jiġu rkuprati lura mill-Gvern. L-Awtorità tal-Istatistika ta’ Malta ma kellhiex sistema formali biex tawtorizza x-xiri tagħha.  Il-verifika żvelat ukoll li r-rati mitluba mill-Uffiċċju Nazzjonali tal-Istatistika għal servizzi partikolari  ma kinux traskritti bil-liġi, kif inhu mitlub mil-leġislazzjoni rilevanti. Figuri provduti mid-Dipartiment tal-Proprjetà tal-Gvern, li kienu jkopru kirjiet b’lura fuq proprjetà tal-Gvern, ma setgħux jiġu konfermati.  Nuqqasijiet oħra ġew ukoll żvelati f’dak li jirrigwarda kirjiet b’lura fuq proprjetà kummerċjali.  Dawn kienu jinkludu kuntratti ta’ kera skaduti li ma ġewx imġedda, kif ukoll ittri biex ifakkru lill-persuni konċernati dwar arretrati ta’ kirjiet, liema notifiki ġew injorati. Minn verifika li saret fid-Dipartiment tas-Servizzi Korrettivi, fi ħdan il-Ministeru tal-Ġustizzja u l-Intern, irriżultaw nuqqasijiet fejn jidħol xiri ta’ servizzi, kif ukoll fil-ħlas relatat.  Ġew innotati wkoll diversi nuqqasijiet fil-kontrolli interni, partikolarment fl-imħażen, fejn l-awdituri sabu wkoll nuqqas ta’ trasparenza fil-proċeduri tax-xiri, diskrepanzi materjali bejn rekords manwali u dawk elettroniċi, kif ukoll nuqqas ta’ kontrolli fejn tidħol provvista ta’ ikel.  Il-verifika ma kinitx kompluta peress li dan l-Uffiċċju ma kienx mogħti l-informazzjoni kollha mitluba.  Barra minn hekk, reġistru tal-inventarju ma kienx jinżamm. Il -Welfare Committee fi ћdan il-Ministeru tas-Saћћa, l-Anzjani u l-Kura fil-Kommunità ilu jopera mingћajr Chairman u Board gћal dawn l-aћћar ћames snin għalkemm din tmur kontra l-Att tas-Sigurtà Soċjali.  Kien hemm numru ta’ nuqqasijiet f’diversi kuntratti li gћadhom validi, kif ukoll f’oћrajn li għalkemm ilhom skaduti gћadhom qed jiġu użati.  Ġie osservat ukoll li s-sistema ta’ ġbir tal-kontribuzzjonijiet tal-anzjani li jћallsu gћall-kura u biex jgħixu fid-djar u istituzzjonijiet residenzjali tal-Gvern ma kinitx effiċjenti. Dan ir‑Rapport ta’ verifika huaċċessibbli mis‑sit elettroniku tal‑Uffiċċju Nazzjonali tal‑Verifika, fuq il-link Report by the Auditor General  – Public Accounts 2012 . 10.12.2013